ROZHODNUTIE EURÓPSKEJ CENTRÁLNEJ BANKY
z 15. decembra 2006,
ktorým sa mení a dopĺňa rozhodnutie ECB/2001/15 o vydaní eurobankoviek
(ECB/2006/25)
(2007/46/ES)
RADA GUVERNÉROV EURÓPSKEJ CENTRÁLNEJ BANKY,
so zreteľom na Zmluvu o založení Európskeho spoločenstva, a najmä na jej článok 106 ods. 1,
so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 16,
keďže:
(1)
Vzhľadom na pristúpenie Bulharska a Rumunska k Európskej únii a vzhľadom na skutočnosť, že ich národné centrálne banky (NCB) sa k 1. januáru 2007 stanú súčasťou Európskeho systému centrálnych bánk (ESCB), rozhodnutie ECB/2006/21 z 15. decembra 2006 o percentuálnych podieloch národných centrálnych bánk v kľúči na upisovanie základného imania Európskej centrálnej banky (1) s účinnosťou od 1. januára 2007 ustanovuje nové vážené podiely pridelené každej NCB, ktorá bude 1. januára 2007 členom ESCB, v kľúči na upisovanie rozšíreného základného imania Európskej centrálnej banky (ECB).
(2)
Podľa článku 1 rozhodnutia Rady 2006/495/ES z 11. júla 2006 v súlade s článkom 122 ods. 2 Zmluvy o prijatí jednotnej meny Slovinskom od 1. januára 2007 (2) sa výnimka v prospech Slovinska uvedená v článku 4 Aktu o pristúpení z roku 2003 (3) zrušuje s účinnosťou od 1. januára 2007.
(3)
V článku 1 písm. d) rozhodnutia ECB/2001/15 zo 6. decembra 2001 o vydaní eurobankoviek (4) sa vymedzuje „kľúč na prideľovanie bankoviek“ a odkazuje sa na prílohu k uvedenému rozhodnutiu, v ktorej sa stanovuje kľúč na prideľovanie bankoviek uplatňovaný od 1. mája 2004. Vzhľadom na to, že nové vážené podiely v kľúči základného imania sa budú uplatňovať od 1. januára 2007 a že k tomuto dňu Slovinsko prijme euro, rozhodnutie ECB/2001/15 je potrebné zmeniť a doplniť tak, aby sa stanovil kľúč na prideľovanie bankoviek uplatňovaný od 1. januára 2007,
ROZHODLA TAKTO:
Článok 1
Zmeny a doplnenia rozhodnutia ECB/2001/15
Rozhodnutie ECB/2001/15 sa mení a dopĺňa takto:
1.
V článku 1 písm. d) posledná veta znie:
„V prílohe k tomuto rozhodnutiu sa stanovuje kľúč na prideľovanie bankoviek uplatňovaný od 1. januára 2007.“
2.
Príloha k rozhodnutiu ECB/2001/15 sa nahrádza textom uvedeným v prílohe k tomuto rozhodnutiu.
Článok 2
Záverečné ustanovenie
Toto rozhodnutie nadobúda účinnosť 1. januára 2007.
Vo Frankfurte nad Mohanom 15. decembra 2006.